Predkladacia správa

	Uznesením č. 886 zo dňa 19. septembra 2001 schválila vláda Slovenskej republiky (ďalej len „vláda“) štatút splnomocnenca vlády pre rómske komunity a tiež organizačnú štruktúru sekretariátu splnomocnenca. Na základe praktických poznatkov a skúseností získaných za obdobie jedného roka, počas ktorého bol štatút splnomocnenca (ďalej len „štatút“) v platnosti sa ako nevyhnutné ukázalo pristúpiť k revidovaniu platného štatútu a vypracovaniu jeho nového znenia.

	Problematika rómskej menšiny žijúcej v Slovenskej republike, ktorej riešením sa na základe poverenia vlády od roku 1999 zaoberá aj splnomocnenec vlády pre rómske komunity, patrí k najzložitejším a v rámci integračného procesu aj k najviac diskutovaným otázkam. Ochrana menšín tvorí jedno zo základných politických kritérií, ktoré musí každá krajina kandidujúca na členstvo v Európskej únii spĺňať spolu s ekonomickými kritériami. Práve situácia národnostných menšín na Slovensku, a to predovšetkým rómskej menšiny, patrí zo strany Európskej komisie medzi najčastejšie kritizované nedostatky pri napĺňaní politických kritérií nášho členstva v EÚ. V pravidelnej správe Európskej komisie o pripravenosti Slovenskej republiky na vstup do Európskej únie za rok 2001 v časti venovanej plneniu politických kritérií, upozorňuje Európska komisia na pretrvávanie problematickej situácie rómskej menšiny na Slovensku. Podobne ako hodnotiaca správa za rok 2000, aj aktuálna správa poukazuje na rozpor medzi „dobrými úmyslami“ t. j. prijatými opatreniami a ich realizáciou v praxi, ktorá výrazne zaostáva. Komisia v tejto súvislosti odporúča najmä posilnenie implementácie vládnych stratégií na riešenie problémov rómskej národnostnej menšiny vrátane poskytovania zodpovedajúcej finančnej podpory na národnej a miestnej úrovni, ako aj zlepšenie spolupráce medzi vládou a predstaviteľmi rómskej menšiny. Činnosť splnomocnenca je v správe hodnotená pozitívne, komisia však navrhuje rozšírenie manažérskych kapacít sekretariátu, ako aj posilnenie jeho rozpočtu.

	Cieľom vypracovania návrhu nového štatútu splnomocnenca vlády pre rómske komunity je sprehľadnenie a zdokonalenie právnej úpravy postavenia splnomocnenca, jeho pôsobnosti, základných zásad jeho činnosti, ako aj vymedzenie vzťahov splnomocnenca k orgánom štátnej správy, územnej samosprávy a ďalším subjektom. V porovnaní s platným štatútom je návrh nového štatútu prehľadnejší, obsahuje spresnené definície oprávnení a povinností splnomocnenca, pričom vychádza zo skúseností a poznatkov nadobudnutých v rámci činnosti splnomocnenca. V návrhu sú zohľadnené aj aktuálne legislatívne zmeny (napr. od 1. apríla účinný zákon o štátnej službe a iné). Predkladaný návrh štatútu by mal prispieť k skvalitneniu činnosti splnomocnenca formou definovania presnejších podmienok, v ktorých rámci realizuje svoje oprávnenia. Upevnením a posilnením postavenia splnomocnenca by mali byť vytvorené vhodné podmienky pre kvalitnejšie a dynamickejšie plnenie úloh, ktoré mu boli zverené vládou. 
	
Pri vymedzení postavenia splnomocnenca v čl. 2 vychádza predkladaný návrh štatútu z nového zákona č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 143/2002 Z. z., ktorý v ustanovení § 2 zaraďuje splnomocnenca vlády medzi poradné orgány vlády. Na základe uvedeného je splnomocnenec v čl. 3 ods. 1 návrhu štatútu definovaný ako poradný orgán vlády pre rómske komunity v Slovenskej republike, ktorý plní úlohy zamerané na riešenie záležitostí rómskych komunít a realizuje systémové opatrenia na zlepšenie postavenia a integráciu týchto menšinových komunít do spoločnosti.

Platný štatút v čl. 2 ods. 1 odvodzuje postavenie splnomocnenca od podpredsedu vlády SR pre ľudské práva, menšiny a regionálny rozvoj, ktorému zveruje oprávnenie predložiť vláde návrh na vymenovanie alebo odvolanie splnomocnenca. S cieľom zachovať kontinuitu činnosti splnomocnenca aj po parlamentných voľbách v roku 2002 a využiť skúsenosti nadobudnuté pri riešení problematiky rómskej menšiny, navrhuje sa v čl. 2 ods. 2 predloženého štatútu posilnenie postavenia splnomocnenca tým, že oprávnenie navrhnúť vymenovanie alebo odvolanie splnomocnenca bude zverené priamo predsedovi vlády. Prostredníctvom predsedu vlády bude splnomocnenec zároveň oprávnený predkladať materiály na rokovanie vlády (čl. 5 ods. 2 návrhu). 

Pôsobnosť splnomocnenca upravuje čl. 3 navrhovaného štatútu. V ustanovení ods. 2 tohto článku je definovaný vzťah splnomocnenca k Medzirezortnej komisii pre záležitosti rómskych komunít. Zriadenie tejto medzirezortnej komisie síce platný štatút predpokladal, ale neobsahoval ani rámcovú úpravu vzájomného vzťahu splnomocnenca a komisie. Podľa navrhovaného znenia plní medzirezortná komisia funkciu poradného orgánu, ktorému splnomocnenec predsedá, zvoláva a riadi jeho rokovania a zodpovedá vláde za jeho činnosť. Podrobnejšiu úpravu zloženia komisie, jej pôsobnosti a základných úloh ako aj organizačného a finančného zabezpečenia jej činnosti predkladaný návrh štatútu splnomocnenca neobsahuje a odkazuje v tejto súvislosti na štatút komisie.

V článkoch 4 a 5 predkladaného štatútu sú vymedzené hlavné úlohy a zásady činnosti splnomocnenca, ktorých úprava vychádza z ustanovení platného štatútu. Článok 6 navrhovaného štatútu obsahuje úpravu vzťahov splnomocnenca k orgánom štátnej správy a územnej samosprávy, ako aj k mimovládnym organizáciám a k iným subjektom. Podľa návrhu by mal byť splnomocnenec oprávnený v medziach svojej pôsobnosti žiadať informácie a stanoviská od orgánov štátnej správy, ako aj od organizácií a inštitúcií v ich zriaďovateľskej pôsobnosti a spolupracovať s nimi v rámci plnenia svojich úloh. Splnomocnenec by mal spolupracovať aj s orgánmi územnej samosprávy, mimovládnymi organizáciami, medzinárodnými organizáciami a inými subjektami. Ustanovenie čl. 6 ods. 3 návrhu upravuje účasť splnomocnenca na procese rozhodovania o použití finančných prostriedkov Európskych spoločenstiev poskytnutých Slovenskej republike na realizáciu spoločných programov podľa medzinárodných zmlúv a iných finančných prostriedkov zo zahraničia. Splnomocnenec by podľa navrhovanej úpravy mal mať právo vyjadriť sa k návrhom na použitie vyššie uvedených finančných prostriedkov, ktoré sú účelovo viazané na financovanie projektov zameraných na riešenie záležitostí rómskych komunít v SR. V platnom štatúte takéto ustanovenie chýba. 

Navrhované vymedzenie organizačného, administratívneho a materiálno-technického zabezpečenia činnosti splnomocnenca (čl. 7 návrhu), vychádza zo znenia platného štatútu, pričom reaguje na aktuálne legislatívne zmeny. Činnosť splnomocnenca zabezpečuje sekretariát splnomocnenca, ktorý pôsobí v rámci organizačnej štruktúry Úradu vlády SR. S účinnosťou od 1. apríla 2002 prešli takmer všetci zamestnanci sekretariátu (s výnimkou dvoch zamestnancov) pod režim zákona č. 312/2001 Z. z. o štátnej službe v znení neskorších predpisov. Táto skutočnosť bola premietnutá do ustanovenia čl. 7 ods. 3 návrhu štatútu.

Finančné zabezpečenie činnosti splnomocnenca upravuje čl. 8 predkladaného štatútu. Hlavným zdrojom financovania činnosti splnomocnenca a sekretariátu aj naďalej zostáva štátny rozpočet, pričom finančné prostriedky na zabezpečenie činnosti splnomocnenca a na plnenie jeho úloh sú čerpané z rozpočtovej kapitoly Úradu vlády SR. 

Materiál nemá zvýšený dopad na verejné financie ani na životné prostredie a nevyžaduje navŕšenie finančných prostriedkov zo štátneho rozpočtu.